Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni qed tipproponi Kodiċi ta' Kooperazzjoni tal-Pulizija tal-UE, biex issaħħaħ il-kooperazzjoni fl-infurzar tal-liġi fost l-Istati Membri u biex l-uffiċjali tal-pulizija tal-UE jingħataw għodod aktar moderni biex jaqsmu l-informazzjoni. Peress li hemm sehem kbir tal-kriminali li joperaw bejn il-fruntieri, hemm bżonn li l-uffiċjali tal-pulizija fl-UE jkunu jistgħu jaħdmu flimkien malajr u b'mod effiċjenti. Il-Kodiċi ta' Kooperazzjoni tal-Pulizija — li jinkludi Rakkomandazzjoni dwar il-kooperazzjoni operazzjonali tal-pulizija u regoli ġodda dwar l-iskambju tal-informazzjoni — se jgħin biex isaħħaħ l-operazzjoni transfruntieri, jipprovdi mezzi u skedi ta' żmien ċari għall-iskambju tal-informazzjoni, u jagħti rwol aktar b'saħħtu lill-Europol. Barra minn hekk, ir-regoli riveduti dwar l-iskambju awtomatizzat ta' ċerti kategoriji tad-data se jgħinu biex tiġi stabbilita rabta fost ir-reati fl-UE b'mod ħafna aktar effettiv. Dawn se jgħinu biex jimtlew il-lakuni fl-informazzjoni, isaħħu l-prevenzjoni, id-detezzjoni u l-investigazzjoni tar-reati kriminali fl-UE, u jippromwovu s-sigurtà għal kulħadd fl-Ewropa. Illum, il-Kummissjoni qed tirrapporta wkoll dwar l-progress ġenerali li sar taħt l-Istrateġija tal-UE dwar l-Unjoni tas-Sigurtà. Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas, qal: “Ma jistax ikun li l-kriminali jkunu jistgħu jaħarbu mill-pulizija billi sempliċiment jimxu minn Stat Membru għal ieħor. Illum qed nipproponu regoli biex ngħinu lill-uffiċjali tal-pulizija madwar l-UE jaħdmu flimkien biex jaqbdu l-kriminali. Jekk ikollna mezzi ċari għall-iskambju tal-informazzjoni, il-pulizija jkunu jistgħu jidentifikaw il-persuni suspettati bil-ħeffa u jiġbru l-informazzjoni li jkollhom bżonn għall-investigazzjonijiet.” Il-Kummissarju għall-Affarijiet Interni, Ylva Johansson, qalet: “Il-proposti tagħna tal-lum se jsolvu problemi transfruntieri prattiċi ħafna li l-uffiċjali tal-pulizija fl-Ewropa jħabbtu wiċċhom magħhom kuljum. Pereżempju, liema regoli japplikaw jekk il-pulizija jkunu jridu jaqsmu fruntiera interna huma u jippruvaw jaqbdu kriminal waqt insegwiment transfruntier? Illum il-ġurnata, il-pulizija jħabbtu wiċċhom ma' regoli nazzjonali kumplessi u differenti, iżda bil-proposti tagħna jkollhom qafas Ewropew ċar. Il-pulizija se jkollhom ukoll għodod aħjar biex jiskambjaw l-informazzjoni li jkollhom bżonn għall-investigazzjonijiet, biex jipproteġuna minn kriminali li dejjem qed isiru aktar sofistikati.” Il-miżuri proposti jinkludu: Il-passi li jmiss Issa huwa f'idejn il-Parlament Ewropew u l-Kunsill biex jeżaminaw u jadottaw id-Direttiva proposta dwar l-iskambju tal-informazzjoni u r-Regolament dwar l-iskambju awtomatizzat tad-data. Huwa wkoll f'idejn il-Kunsill biex jiddiskuti u jadotta l-proposta għal Rakkomandazzjoni tal-Kunsill dwar il-kooperazzjoni operazzjonali tal-pulizija, wara konsultazzjoni mal-Parlament Ewropew. B'hekk, ir-rakkomandazzjoni sservi bħala bażi għall-Istati Membri kollha biex jaġġornaw l-arranġamenti nazzjonali jew bilaterali eżistenti tagħhom. Sfond F'żona mingħajr kontrolli fil-fruntieri interni, ma jistax ikun li l-kriminali jkunu jistgħu jaħarbu mill-pulizija billi sempliċiment jimxu minn Stat Membru għal ieħor. Skont il-Valutazzjoni mill-UE tat-Theddid mill-Kriminalità Serja u Organizzata tal-Europol tal-2021, kważi 70 % tan-networks kriminali huma attivi f'aktar minn tliet Stati Membri. L-uffiċjali tal-pulizija jridu jkunu jistgħu jikkooperaw b'mod effettiv u sistematiku fl-UE. Fl-istrateġija tal-UE dwar l-Unjoni tas-Sigurtà ta' Lulju 2020, il-Kummissjoni ħabbret proposti biex tagħti spinta lill-kooperazzjoni tal-pulizija, bil-għan li tiżgura li l-infurzar tal-liġi fl-UE jkun jista' jaħdem flimkien aħjar taħt ġabra ta' regoli moderni. Kif enfasizzat fl-Istrateġija l-ġdida tal-UE kontra l-kriminalità organizzata ta' April 2021, il-kooperazzjoni b'saħħitha tal-pulizija, kif ukoll l-iskambju bla intoppi tal-informazzjoni, huma essenzjali fil-ġlieda kontra l-forom kollha tal-kriminalità serja u organizzata. Il-proposta tal-lum għal Kodiċi ta' Kooperazzjoni tal-Pulizija qiegħda twettaq l-impenn li sar fl-Istrateġija. Kooperazzjoni aktar faċli tal-pulizija se tgħin biex issaħħaħ il-prevenzjoni, id-detezzjoni u l-investigazzjoni ta' reati kriminali fl-UE. Huwa wkoll kruċjali li jiġi żgurat il-funzjonament tajjeb taż-żona Schengen, kif enfasizzat fl-Istrateġija ta' Ġunju 2021 lejn żona Schengen reżiljenti u li tiffunzjona bis-sħiħ. Il-kooperazzjoni effettiva tal-pulizija hija tassew mod effettiv biex jiġi indirizzat it-theddid għas-sigurtà fiż-żona Schengen, u din se tikkontribwixxi għas-sostenn ta' żona mingħajr kontrolli fil-fruntieri interni. Illum, il-Kummissjoni qed tirrapporta wkoll dwar il-progress li sar matul l-aħħar sitt xhur taħt l-Istrateġija tal-UE dwar l-Unjoni tas-Sigurtà biex jinbena ambjent ta' sigurtà li jibqa' validu fil-futur. Għal Aktar Informazzjoni Proposta għal Rakkomandazzjoni tal-Kunsill dwar il-kooperazzjoni operazzjonali tal-pulizija (ara wkoll l-anness tal-proposta u r-rapport fil-qosor tal-konsultazzjonijiet mal-partijiet ikkonċernati) Proposta għal Direttiva tal-Parlament Ewropew u tal-Kunsill dwar l-iskambju tal-informazzjoni bejn l-awtoritajiet tal-infurzar tal-liġi tal-Istati Membri (ara wkoll il-valutazzjoni tal-impatt u s-sommarju eżekuttiv tagħha) Proposta għal Regolament tal-Parlament Ewropew u tal-Kunsill dwar l-iskambju awtomatizzat tad-data għall-kooperazzjoni tal-pulizija (ara wkoll il-valutazzjoni tal-impatt u s-sommarju eżekuttiv tagħha) MEMO: Kodiċi ta' Kooperazzjoni tal-Pulizija: Mistoqsijiet u Tweġibiet Skeda informattiva: It-tisħiħ tal-kooperazzjoni tal-pulizija fl-Ewropa